**POROČILO O IZMENJAVI V ZARAGOZI V DRUGEM SEMESTRU 2019**

Na splošno sem bila s celotno izkušnjo na izmenjavi zadovoljna, saj mi je dala možnost za potovanje, spoznavanje novih ljudi iz celotne Evrope ter njihovih kultur in navad. Pridobila sem ogromno, po mojem mnenju najpomembnejših izkušenj zase, kot osebo, saj sem se v tem obdobju prav tako znašla pred veliko ovirami, ki sem jih morala rešiti. Doživela sem samostojno življenje v drugi državi in prilagajanje na njen ritem in ritem njenih prebivalcev, kar mi je dalo popotnico za samostojnejše življenje tudi tukaj v Sloveniji.

### Vsa predavanja v Zaragozi sem imela v španščini ter občasne konzultacije v španščini in redke v angleščini. Menim, da sem z izbiro predmetov imela precejšnjo srečo, saj se mi je njihova vsebina zdela zelo zanimiva. S kakovostjo študija sem bila zato precej zadovoljna. Izpostavila bi profesorja Juana Davida Gómeza Quintera pri predmetu: [Communication skills in social work](https://estudios.unizar.es/estudio/asignatura?anyo_academico=2018&asignatura_id=26117&estudio_id=20180110&centro_id=108&plan_id_nk=274) (Spretnosti komuniciranja v socialnem delu), saj so bila njegova predavanja vsakič zastavljena na drugačen način, z različnimi obiskovalci in obiski različnih socialnodelavskih ustanov v okviru predavanj. Profesorji so bili na splošno v večini prijazni in pripravljeni pomagati, če sem se obrnila nanje.

Kritizirala bi to, da so mi v Zaragozi na začetku obljubili veliko ugodnejše pogoje za študij, kot sem jih na koncu dejansko prejela. Na začetku mi je bilo namreč obljubljeno, da mi bo za 18 ECTS od 24 ECTS na voljo literatura v angleščini in prav tako pisanje izpitov v angleščini, vendar mi je na koncu bilo omogočeno opraviti le 3 ECTS od teh 18 ECTS v angleščini. Bila sem namreč v razredu s 60 španskimi študenti in sem morala v španščini pisati enake izpite kot oni, čeprav sem bila slovenska študentka s precej nižjim znanjem španskega jezika v primerjavi z njimi.

Pri izbranih predmetih in njihovih profesorjih, pri katerih mi je bilo na začetku Erasmusa obljubljeno, da bom lahko dobila literaturo v angleščini, sem prosila zanjo. Nekateri od teh profesorjev sploh niso vedeli oziroma bili obveščeni, da je njihov predmet na "angleško prijaznem" seznamu (to je bil seznam, v katerem je sprejemna ustanova trdila, da imajo predmeti na njem možnost pridobivanja angleške literature in opravljanja izpitov v angleščini). Drugi predmeti pa so bili razdeljeni na dva dela – en del je imel profesorja, ki je bil obveščen o angleških možnostih, drugi profesor pa ne (vendar pa mi sprejemna ustanova tega ni povedala, ko sem predmete izbirala). Namerno sem namreč izbrala 3 od 4 predmetov na tem seznamu, ker sem bila v strahu, da moj nivo španščine ni tako dober, da se lahko učim in pišem vse izpite v španščini. Ko sem prišla na fakulteto v Zaragozi, sem bil zelo razočarana in obremenjena, saj mi obljubljene stvari niso bile zagotovljene. Španska koordinatorka Esperanza Montalvo mi je poskušala pomagati, da stopim v stik s profesorji, da bi mi olajšali stvari, vendar je bilo vse odvisno od profesorjev in njihove dobre volje, da mi pomagajo. Veliko mi jih ni moglo pomagati drugače kot le z konzultacijami, ker pred mojim prihodom niso pripravili angleške literature in so izrazili, da je zanje veliko dela, da to storijo zdaj. Te 3 ECTS pa sem na koncu opravila v angleščini tako, da sem si literaturo sama prevedla iz španščine v angleščino in se jo naučila.

Življenjski stroški v Zaragozi so bili primerljivi z našimi v Sloveniji. Sama sem imela v bližini stanovanja trgovino Lidl in sem večinoma kupovala v njej, saj so bile cene večinoma identične našim. Za namestitev lahko odštejete od 150 do 300 EUR, odvisno, kje se stanovanje nahaja in s koliko ljudmi živite.

Ustanova je na splošno nekoliko večja od našega FSD-ja, vendar ne preveč. Sprejme malo tujih študentov (odvisno od leta), pa tudi če jih kakšno leto sprejme nekoliko več, so ti razporejeni po čisto različnih skupinah (prva ima predavanja dopoldne, druga popoldne in tretja zvečer) in letnikih – odvisno, kako kateremu Erasmus študentu ustreza, saj je izbira predmetov, skupin in letnikov popolnoma prosta.

Možnosti za druženje s tujimi študenti je ogromno, saj Univerza v Zaragozi na začetku leta organizira veliko zabav in izletov za Erasmus študente. Sama pa sem večino prijateljev spoznala na intenzivnem tečaju španskega jezika, ki sem ga obiskovala prvi mesec izmenjave. Na njem smo bili v večini samo Erasmus študentje in smo se tako povezali. Domači študentje pa so do nas bili precej zadržani. Nekoliko so nas združile le obvezne naloge, ki smo jih pri predmetih morali opravljati skupaj. Med pisanjem teh smo se z nekaterimi zelo povezali in postali dobri prijatelji.

Mesto je sicer eno izmed večjih v Španiji, vendar ne tako zelo veliko. Po celotnem mestu so avtobusne povezave, s katerimi je možno priti iz enega dela mesta na drugega v pol ure ali manj. Ima veliko zelenih površin – parkov, kjer lahko s prijatelji uživaš v toplih španskih dnevih. Center je zelo prikupen, z enim izmed največjih trgov ter ogromno katedralo, ki je hkrati tudi največja znamenitost Zaragoze. Pravi španski pridih mestu dajo njegovi prebivalci, ki so neznansko sproščeni, odprti, prijazni in pripravljeni priskočiti na pomoč vsakomur. Zelo so odprti za tujce in tako tudi za Erasmus študente. Radovedni so, od kod človek prihaja, kaj počne tukaj, kakšen je njegov namen prihoda itd. Zelo lahko je navezati stik z njimi.

Študentom, ki se bodo odločili za študij v Zaragozi, priporočam, da imajo nivo španščine vsaj B2. Le tako bodo po mojem mnenju dovolj »opremljeni«, da bodo lahko normalno, brez večjih težav razumeli predavanja in opravljali izpite v španščini. Vendar je to spet odvisno od predmeta. Nekateri so tudi takšni, da jih še sami španski študentje ne razumejo, zato priporočam, da se študent pred odhodom na izmenjavo temeljito pozanima o zgradbi ter poteku predavanj, vsebini predmeta, profesorjih, ki ga poučujejo itd. Priporočam pa predvsem tudi to, da se prepustijo toku dogajanj in se vključijo na vse facebook, whatsapp in druge skupine, ki jih na začetku semestra naredi organizacija za Erasmus študente v Zaragozi. V njih lahko spremljajo vsa dogajanja (zabave, druženja, potovanja in izlete), ki so organizirana zanje, in se jih seveda udeležijo, se povezujejo in spoznajo nezamenljive prijatelje in z njimi doživijo nepozabne dogodivščine.

Dovolim objavo svojega e-maila za dodatne informacije: marusaleben4@gmail.com